Document ID: 32010R0201

KOMISIJOS REGLAMENTAS (ES) Nr. 201/2010
2010 m. kovo 10 d.
kuriuo nustatomos išsamios Tarybos reglamento (EB) Nr. 1006/2008 dėl Bendrijos žvejybos laivų žvejybos veiklos ne Bendrijos vandenyse leidimų ir trečiųjų šalių laivų žvejybos galimybių Bendrijos vandenyse įgyvendinimo taisyklės
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. rugsėjo 29 d. Tarybos reglamentą (EB) Nr. 1006/2008 dėl Bendrijos žvejybos laivų žvejybos veiklos ne Bendrijos vandenyse leidimų ir trečiųjų šalių laivų žvejybos galimybių Bendrijos vandenyse (1), ypač į jo 26 straipsnį,
kadangi:
(1)
Dėl Europos Sąjungos (ES) vandenų ir vandenų, į kuriuos Norvegija ir Farerų salos turi suverenias teises ir kurie priklauso jų jurisdikcijai, artumo tikslinga ES laivams, žvejybos veiklą vykdantiems Norvegijos Šiaurės jūros vandenyse ir Farerų salų vandenyse, nustatyti specialias leidimų galiojimo sąlygas.
(2)
Kad vietos žvejybos laivai galėtų netrukdomi vykdyti žvejybos veiklą, trečiųjų šalių laivams turėtų būti sudarytos sąlygos įplaukti tik į konkrečius geografinius rajonus.
(3)
Dėl ES vandenų ir vandenų, į kuriuos Norvegija ir Farerų salos turi suverenias teises ir kurie priklauso jų jurisdikcijai, artumo tikslinga su Norvegijos ir Farerų salų vėliavomis plaukiojantiems laivams, žvejybos veiklą vykdantiems ES vandenyse, nustatyti specialias leidimų galiojimo sąlygas.
(4)
Kad Komisija galėtų prieiti prie papildomų duomenų, turėtų būti nustatytas paraiškų dėl žvejybos leidimų trečiųjų šalių laivams turinys.
(5)
Siekiant užtikrinti, kad trečiųjų šalių laivais ES vandenyse sužvejotų šiaurinių žydrųjų merlangų ir atlantinių skumbrių kiekiai būtų teisingai apskaitomi, būtina sugriežtinti minėtų laivų kontrolės nuostatas. Tos nuostatos turėtų derėti su Europos bendrijos ir Norvegijos susitarimu, patvirtintu Tarybos reglamentu (EEB) Nr. 2214/80 (2), ir Europos bendrijos ir Farerų salų susitarimu, patvirtintu Tarybos reglamentu (EEB) Nr. 2211/80 (3).
(6)
Laivams, kuriems neišduotas leidimas pagal Reglamentą (EB) Nr. 1006/2008, turėtų būti sudarytos sąlygos ES vandenis perplaukti tranzitu su sąlyga, kad jų žvejybos įrankiai nebūtų parengti naudoti žvejybos operacijoms.
(7)
Atitinkamai turėtų būti priimtos išsamios Reglamento (EB) Nr. 1006/2008 įgyvendinimo taisyklės.
(8)
Šiuo reglamentu užtikrinamas šiuo metu galiojančių 2009 m. sausio 16 d. Tarybos reglamento (EB) Nr. 43/2009, kuriuo 2009 metams nustatomos tam tikrų žuvų išteklių ir žuvų išteklių grupių žvejybos galimybės ir susijusios sąlygos, taikomos Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, nuostatų tęstinumas (4).
(9)
Šiame reglamente nustatytos priemonės atitinka Žuvininkystės ir akvakultūros komiteto nuomonę,
PRIĖMĖ ŠĮ REGLAMENTĄ:
I SKYRIUS
ES LAIVŲ ŽVEJYBOS VEIKLA NE ES VANDENYSE
1 straipsnis
Žvejybos leidimai
Nukrypstant nuo Reglamento (EB) Nr. 1006/2008 3 straipsnio, Norvegijos Šiaurės jūros vandenyse žvejybos veiklą vykdantiems laivams, kurių talpa yra 200 GT arba mažesnė, reikalavimas turėti žvejybos leidimą netaikomas.
2 straipsnis
Geografiniai apribojimai
1. ES žvejybos laivai, kuriems suteikta teisė vykdyti žvejybos veiklą Norvegijos Šiaurės jūros vandenyse, nevykdo žvejybos veiklos Skagerako sąsiauryje, 12-os jūrmylių nuo Norvegijos bazinės linijos atstumu.
2. Nukrypstant nuo 1 dalies, su Danijos arba Švedijos vėliava plaukiojantiems ir šiose šalyse registruotiems laivams leidžiama vykdyti žvejybos veiklą Skagerako sąsiauryje, bet ne didesniu kaip keturių jūrmylių nuo Norvegijos bazinės linijos atstumu.
3 straipsnis
Susijusios sąlygos
ES laivai, kuriems išduotas leidimas Farerų salų vandenyse vykdyti specializuotą vienos rūšies žuvų žvejybą, gali vykdyti specializuotą kitų rūšių žuvų žvejybą, jeigu apie tai iš anksto praneša Farerų salų valdžios institucijoms.
4 straipsnis
Bendri įsipareigojimai
ES žvejybos laivai, vykdantys žvejybos veiklą ne ES vandenyse, laikosi apsaugos bei kontrolės priemonių ir visų kitų toje jų veiklos zonoje taikomų nuostatų.
II SKYRIUS
TREČIŲJŲ ŠALIŲ ŽVEJYBOS LAIVŲ ŽVEJYBOS VEIKLA ES VANDENYSE
5 straipsnis
Žvejybos leidimai
Nukrypstant nuo Reglamento (EB) Nr. 1006/2008 18 straipsnio 1 dalies a punkto, su Norvegijos vėliava plaukiojantiems žvejybos laivams, kurių talpa yra 200 GT arba mažesnė, reikalavimas turėti žvejybos veiklos ES vandenyse leidimą netaikomas.
6 straipsnis
Paraiškų dėl žvejybos leidimų perdavimas ir turinys
Reglamento (EB) Nr. 1006/2008 19 straipsnyje minimose žvejybos leidimų paraiškose pateikiama I priede nurodyta informacija pagal šalį, su kurios vėliava atitinkami laivai turi teisę plaukioti.
7 straipsnis
Geografiniai apribojimai
1. Su Norvegijos vėliava plaukiojantys arba Farerų salose registruoti laivai, kuriems suteikta teisė vykdyti žvejybos veiklą ES vandenyse, nevykdo žvejybos veiklos 12-os jūrmylių nuo valstybių narių bazinių linijų TJTT IV zonoje (5) atstumu, Kategato sąsiauryje ir Atlanto vandenyne į šiaurę nuo 43°00′ šiaurės platumos, išskyrus Reglamento (EB) Nr. 2371/2002 (6) 18 straipsnyje nurodytą rajoną.
2. Nukrypstant nuo 1 dalies, su Norvegijos vėliava plaukiojantiems žvejybos laivams leidžiama vykdyti žvejybos veiklą Skagerako sąsiauryje, bet ne didesniu kaip keturių jūrmylių nuo Danijos ir Švedijos bazinių linijų atstumu.
8 straipsnis
Žvejybos žurnalas
Trečiosios šalies žvejybos laivo, kuriam suteikta teisė vykdyti žvejybos veiklą ES vandenyse, kapitonas ne tik laikosi 2009 m. lapkričio 20 d. Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis (7), 14 straipsnio 8 dalies, bet ir veda laivo žurnalą, į kurį įrašo II priede nurodytą informaciją.
9 straipsnis
Žvejybos veiklos duomenų perdavimas
1. Informacija, kurią trečiosios šalies žvejybos laivo kapitonas turi perduoti Komisijai pagal Reglamento (EB) Nr. 1006/2008 23 straipsnio 1 dalį, nurodyta III priede.
2. 1 dalis netaikoma su Norvegijos vėliava plaukiojantiems laivams, žvejybos veiklą vykdantiems TJTT IIIa zonoje.
10 straipsnis
Šiaurinių žydrųjų merlangų ir atlantinių skumbrių žvejyba
Su Norvegijos vėliava plaukiojantys žvejybos laivai ir su Farerų salų vėliava plaukiojantys žvejybos laivai, kuriems suteikta teisė žvejoti šiaurinius žydruosius merlangus ir atlantines skumbres ES vandenyse, laikosi IV priedo nuostatų.
11 straipsnis
Tranzitas per ES vandenis
Trečiųjų šalių žvejybos laivai, plaukiantys tranzitu per ES vandenis neturėdami leidimo juose žvejoti, tinklus sukrauna taip, kad jie nebūtų parengti naudoti, ir laikosi tokių sąlygų:
a)
tinklai, gramzdikliai ir panašūs žvejybos įrankiai atkabinami nuo jų tralų kėtoklių ir traukiamųjų bei ištraukimo lynų ir virvių;
b)
tinklai, kurie yra denyje arba virš jo, tvirtai pritvirtinami prie kokios nors antstato dalies.
III SKYRIUS
BAIGIAMOSIOS NUOSTATOS
12 straipsnis
Įsigaliojimas
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. kovo 10 d.

Labels: 12
11
5
6